**ЧРЕЗ ПРЕДСЕДАТЕЛЯ НА НАРОДНОТО СЪБРАНИЕ**

**Г-ЖА ЦЕЦКА ЦАЧЕВА**

**ДО**

**Г-Н ХРИСТО ИВАНОВ**

**МИНИСТЪР ПРАВОСЪДИЕТО**

**ВЪПРОС**

От Кристиан Вигенин, народен представител от ПГ БСП ЛБ

Съгласно чл.90, ал.1, от Конституцията на Република България и чл.92, ал. 1 от ПОДНС отправяме въпрос

**ОТНОСНО:** Промени в Устройствения правилник на Агенция по вписванията

**Уважаеми господин Министър,**

Изготвен е проект на Постановление на Министерски съвет за промяна в Устройствения правилник на Агенция по вписванията. В него се акцентира на оптимизацията на структурите на Агенцията, чрез съкращаване на броя на Регионалните дирекции от 12 на 6, разположени по месторазположение на апелативните съдилища и намаляване на числеността на персонала с 5 %.

Извършената реформа в търговската регистрация във фирмените отделения на окръжните съдилища от 01.01.2008 г., воденето на „Търговски регистър“ от Агенция по вписванията и създаването на „длъжности лица по регистрация“ към Агенцията е пример за максимално улеснение на бизнеса, ограничаване на корупционните практики и бавната регистрация на фирми, както и извършването на промени в тях, чрез максимална публичност, безплатен достъп до регистъра и до електронния образ на всички документи. Това е доказателство от практиката през последните 7 години.

Агенция по вписванията е администратор на приходите от имотен регистър, регистър БУЛСТАТ, търговски регистър и регистър на имуществените отношения на съпрузите (РИОС). Структурните звена, участващи в стратегическата програма са 113 служби по вписванията, обслужващи имотния регистър и 27 служби по регистрацията обслужващи БУЛСТАТ, търговски регистър и РИОС, разпределени в 12 регионални дирекции, доказали необходимостта от тази структура и организация на работа през изминалите 10 години.

Предложените промени биха създали поредица от правни и фактически проблеми, не отчитат сложността и отговорността на работата на службите по вписвания и службите по регистрация, не са в полза на по-доброто обслужване на гражданите.

**В тази връзка бих искал да попитам следното:**

1. Какви са причините, които налагат предложите промени в Устройствения правилник на Агенция по вписванията?
2. Защо при подготовката на промените не са ангажирани регионалните директори на АВ, въпреки изразено от тях желание да дадат своя принос по въпросите, които засягат главно дейността на регионалните дирекции?

**Кристиан Вигенин**

**Народен представител**